อาคเนย์จับ‘เคเค’ขายประกันมะเร็ง
อาคเนย์ประกันภัย รุกขายประกันมะเร็ง ผ่านธนาคารเกียรตินาคินทั่วประเทศสิ้น ม.ค.นี้
19 ม.ค. 2555

อาคเนย์ประกันภัย รุกขายประกันมะเร็ง ผ่านธนาคารเกียรตินาคินทั่วประเทศสิ้น ม.ค.นี้ 
นายอภินัทธ์ จาตุศรีพิทักษ์ ผู้อำนวยการฝ่ายประกันภัยเบ็ดเตล็ด บริษัท อาคเนย์ประกันภัย เปิดเผยว่า บริษัทได้บรรลุข้อตกลงกับธนาคารเกียรตินาคิน ในการขายประกันภัยโรคมะเร็ง เจอ จ่าย อุ่นใจ ซึ่งภายในสิ้นเดือน ม.ค.นี้ ธนาคารสามารถที่จะเปิดจำหน่ายได้ทุกสาขาทั่วประเทศ เพื่อให้ลูกค้ามีผลิตภัณฑ์ความคุ้มครองด้านมะเร็ง
“โรคมะเร็งเป็นสาเหตุหลักที่ทำให้ประชาชนชาวไทยเสียชีวิตมากที่สุด ทำให้คนเริ่มหันมาซื้อความคุ้มครองนี้มากขึ้น” นายอภินัทธ์ กล่าว
นายอภินัทธ์ กล่าวว่า แผนความคุ้มครองมีทั้งหมด 5 แผน เลือกรับความคุ้มครองสูงสุดได้ไม่เกิน 1 ล้านบาท เบี้ยประกันภัยเริ่มต้นวันละ 3 บาท ถือว่าอยู่ในระดับที่ไม่สูงมาก
ทั้งนี้ คาดว่าความคุ้มครองที่ลูกค้าจะนิยมซื้ออยู่ระหว่าง 3 แสน 5 แสนบาท โดยทันทีที่ตรวจพบว่าเป็นโรคมะเร็ง ไม่ว่าจะระยะใด บริษัทจะจ่ายเงินชดเชยทันทีและถือว่าเป็นอันสิ้นสุดสัญญากรมธรรม์
“คาดว่าจะมีเบี้ยประกันภัยรับประมาณ 50 ล้านบาท” นายอภินัทธ์ กล่าว
นายอภินัทธ์ กล่าวว่า บริษัทขายประกันผ่านธนาคารประมาณ 56 แห่ง เช่น ธนาคารเพื่อการเกษตรและสหกรณ์การเกษตรและ ธนาคารอาคารสงเคราะห์ ได้นำเสนอประกันการก่อสร้าง ส่วนฝ่ายงานอื่นจะมีการเสนอขายประกันบ้านที่อยู่อาศัย
นอกจากนี้ บริษัทยังมีแผนที่จะออกประกันสุขภาพเพื่อจับกลุ่มลูกค้าระดับผู้บริหารบริษัทใหญ่ๆ และบริษัทข้ามชาติ รวมถึงชาวต่างชาติที่อาศัยอยู่ในประเทศไทย ซึ่งจะให้ความคุ้มครองสูงทั้งการเข้ารับการรักษาในฐานะผู้ป่วยในและผู้ป่วยนอก ภายในไตรมาสแรกของปีนี้
นายอภินัทธ์ กล่าวว่า เบี้ยประกันสำหรับลูกค้ากลุ่มนี้จะสูง แต่อยู่ในกำลังที่ลูกค้าสามารถจ่ายได้ ส่วนประกันสุขภาพของลูกค้าชาวไทยมีขายอยู่แล้ว อัตราเบี้ยประกันภัยเหมาะสมกับรายได้